แบงก์บัวหลวงบ่ยั่นการเมืองเชื่อลงทุนชะลอ
ธนาคารกรุงเทพ ไม่หวั่นถูกลากพัวพันการเมือง ยืนยันเป็นกลาง คาดหลังยุบสภาสินเชื่อขนาดใหญ่บางส่วนอาจชะลอ
10 ส.ค. 2554

ธนาคารกรุงเทพ ไม่หวั่นถูกลากพัวพันการเมือง ยืนยันเป็นกลาง คาดหลังยุบสภาสินเชื่อขนาดใหญ่บางส่วนอาจชะลอ
นายไชยฤทธิ์ อนุชิตวรวงศ์ ผู้ช่วยผู้จัดการใหญ่ ธนาคารกรุงเทพ กล่าวถึงกรณีที่แกนนำกลุ่มวันอาทิตย์สีแดงนำชื่อธนาคารไปใช้เคลื่อนไหวทางการเมือง ด้วยการเชิญชวนให้ประชาชนถอนเงินทั้งหมดออกจากบัญชีธนาคารกรุงเทพว่า ธนาคารไม่มีความกังวลต่อปัญหาดังกล่าว เนื่องจากที่ผ่านมาได้ดำเนินธุรกิจอย่างเป็นกลาง เหตุการณ์ที่เกิดขึ้นเป็นการสร้างประเด็นของกระบวนการทางการเมือง 
อย่างไรก็ตาม ธนาคารจะไม่ตอบโต้และจะดำเนินธุรกิจตามปกติ โดยหากเกิดปัญหาขึ้นจริงคงจะต้องดูแลแก้ไขไปตามสถานการณ์ 
“ที่ผ่านมาธนาคารมักจะถูกดึงเข้าไปเกี่ยวกับการเคลื่อนไหวเพื่อหวังผลทางการเมือง ซึ่งเราจะไม่ท้าทายและจะไม่ตอบโต้ และเชื่อว่าข้อเท็จจริงย่อมเป็นข้อเท็จจริง และเราจะทำหน้าที่ดูแลลูกค้าอย่างดีที่สุด แต่หากมีลูกค้ารายใดที่ต้องการถอนเงินหรือปิดบัญชีก็ย่อมมีสิทธิทำได้ ขึ้นอยู่กับความพึงพอใจของลูกค้าอยู่แล้ว” นายไชยฤทธิ์ กล่าว
นายไชยฤทธิ์ เชื่อว่าภายหลังจากที่รัฐบาลมีการประกาศยุบสภา คาดว่าสินเชื่อบางส่วนอาจมีการเติบโตที่ชะลอลงเล็กน้อย เช่น สินเชื่อโครงการขนาดใหญ่ที่มีการลงทุนเชื่อมโยงกับรัฐบาล เพื่อรอดูความชัดเจนทางการเมือง อย่างไรก็ตามยังเชื่อว่าสินเชื่อโดยรวมจะยังสามารถเติบโตได้ตามเป้า เนื่องจากในช่วงไตรมาสแรกที่ผ่านมาสินเชื่อของธนาคารมีการเติบโตในระดับสูง
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า คาดว่าหลังจากนี้สถานการณ์การเมืองคงวุ่นวายบ้าง แต่ก็ยังเชื่อว่าคนไทยรักสงบและรักสันติวิธี ระบอบประชาธิปไตยที่แท้จริงไม่ได้เกิดจากการนิ่งเงียบหรือสงบ ทุกคนสามารถเสนอความคิดเห็นได้ แต่ก็ต้องยอมรับความคิดเห็นคนอื่นด้วย หากความเห็นนั้นเป็นประโยชน์โดยรวมต่อประเทศ
“เรื่องการเมืองจะมีผลระยะยาวต่อประเทศ เป็นตัวสะท้อนการแข่งขันของประเทศในหลายด้าน เช่น เรื่องการศึกษา ระบบสาธารณูปโภค แต่ระยะสั้นการเมืองจะมีผลน้อย ปัจจัยที่มีผลต่อประเทศไทยคือเศรษฐกิจโลก เพราะไทยพึ่งพิงการนำเข้าและส่งออกมาก” นายบุญทักษ์ กล่าว 
นายบุญทักษ์ กล่าวด้วยว่า การจะหวังว่าอยากได้รัฐบาลอย่างไรนั้น จริงแล้วรัฐบาลเป็นภาพสะท้อนประชาชน หมายถึงประชาชนคือคนที่กำหนดรัฐบาล ฉะนั้นจึงขึ้นอยู่กับว่าประชาชนมีพลังในการกำหนดกฎเกณฑ์ มีส่วนเลือกคนที่จะเข้ามาเป็นรัฐบาลได้มากน้อยแค่ไหน 
“คุณภาพรัฐบาลก็ดีเท่ากับคุณภาพของประชากรนั่นแหละ จริงแล้วคุณภาพประชากรของประเทศเราก็มีจุดดีเยอะ แต่ส่วนใหญ่เราจะพูดถึงจุดไม่ดี ซึ่งก็มีบางส่วนคือคนไทยไม่มีวินัย ไม่ละเมิดสิทธิของคนอื่น แต่ให้คนอื่นละเมิดสิทธิของตัวเอง” นายบุญทักษ์ กล่าว